CELEX: 
Language: bg
Date: 2016-10-20 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за установяване на план за премахване на изхвърлянето на улов на някои дънни видове в Средиземно море

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Една от основните цели на общата политика в областта на рибарството (ОПОР), формулирани в Регламент (ЕС) № 1380/2013
                  1
               , е да се намалят високите равнища на нежелан улов и постепенно да се премахне изхвърлянето на улов във всички риболовни дейности в ЕС. Изхвърлянето на улов представлява съществена загуба на ресурси и застрашава тяхното устойчиво използване, както и икономическата жизнеспособност на рибарството. В ОПОР също така се предвижда по-широко прилагана регионализация, с която се избягва или ограничава до минимум микроуправлението на равнището на Съюза и се гарантира адаптиране на правилата към специфичните особености на всяка риболовна дейност и морска зона.
            
            
               В рамките на ОПОР се предвиждат редица разпоредби, с които да се улесни изпълнението на задължението за разтоварване. От една страна, съществуват общи разпоредби за гъвкавост, които държавите членки могат да прилагат при управление на квотите или — конкретно за Средиземно море — когато са установени минимални референтни размери за опазване. Същевременно в ОПОР се предвиждат специални механизми за гъвкавост, чието прилагане се извършва чрез многогодишни планове или, при липсата на такива, чрез т.нар. „планове за премахване на изхвърлянето на улов“. Тези планове са предвидени като временна мярка за максимален срок от три години. Те се разработват посредством съвместни препоръки, договорени между групи държави членки, които имат общ интерес по отношение на биологичните ресурси в един и същ регион или морски басейн.
            
            
               От 1 януари 2017 г. задължението за разтоварване ще обхваща дънните видове, които са определящи за съответните риболовни дейности и спрямо които се прилага изискване за минимален референтен размер за опазване съгласно приложение III към Регламент (ЕО) № 1967/2006 на Съвета („Регламент относно Средиземно море“)
                  2
               . Тази разпоредба се прилага по отношение на риболовните дейности, насочени към улова на мерлуза, барбуня, обикновен морски език и океанска розова скарида в някои зони на Средиземно море.
            
            
               В съответствие с член 15, параграф 5 от Регламент (ЕС) № 1380/2013 плановете за премахване на изхвърлянето на улов могат да съдържат следните елементи:
            
            
               специални разпоредби по отношение на риболовните дейности или видовете, за които се прилага задължението за разтоварване;
            
            
               конкретизиране на изключенията от задължението за разтоварване, ако риболовните дейности или видовете отговарят на определени критерии, свързани с висока способност за оцеляване;
            
            
               разпоредби за минимални изключения съгласно член 15, параграф 5, буква в) от Регламент (ЕС) № 1380/2013;
            
            
               разпоредби относно документирането на улова;
            
            
               определяне на минимални референтни размери за опазване.
            
            
               Във връзка с това: 
            
            
               (1)
                     Франция, Италия и Испания представиха на Европейската комисия предложение за тригодишен план за премахване на изхвърлянето на улова на мерлуза, барбуня и двучерупчестите мекотели миди Сен Жак, миди от вида Venerupis spp. и средиземноморски миди в западната част на Средиземно море (географски подзони 1, 2, 5, 6, 7, 8, 9, 10 и 11 на GFCM);
            
            
               (2)
                     Хърватия, Италия и Словения представиха на Европейската комисия предложение за тригодишен план за премахване на изхвърлянето на улова на мерлуза, барбуня и обикновен морски език в Адриатическо море (географски подзони 17 и 18 на GFCM);
            
            
                (3)
                     Кипър, Гърция, Италия и Малта представиха на Европейската комисия предложение за тригодишен план за премахване на изхвърлянето на улова на мерлуза, барбуня и океанска розова скарида в югоизточната част на Средиземно море (географски подзони 15, 16, 19, 20, 22, 23 и 25 на GFCM).
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               (1)Съвместна препоръка за план за премахване на изхвърлянето на улов на дънни видове в западната част на Средиземно море (географски подзони 1, 2, 5, 6, 7, 8, 9, 10 и 11 на GFCM).
            
            
               С оглед изпълнението на задължението за разтоварване на регионално равнище в западната част на Средиземно море, на 7 юли 2016 г. Франция, Италия и Испания представиха на службите на Европейската комисия съвместна препоръка, изготвена като основа на план за премахване на изхвърлянето на улов.
            
            
               В съответствие с член 18 от Регламент (ЕС) № 1380/2013 предложеният делегиран акт на Комисията се основава на съвместната препоръка, която е разработена и представена от държавите членки с пряк управленски интерес по отношение на риболова на мерлуза и барбуня и на улова на двучерупчестите мекотели миди Сен Жак, миди от вида Venerupis spp. и средиземноморски миди в западната част на Средиземно море. В съвместната препоръка са отразени становищата от 8 юни 2016 г. (реф. № 190/2016) на изпълнителния комитет на Консултативният съвет за Средиземно море (MEDAC).
            
         
         
            
               Съвместната препоръка съдържа следните елементи:
            
            
               риболовните дейности, обхванати от плана за премахване на изхвърлянето на улов;
            
            
               изключение въз основа на високата способност за оцеляване по отношение на двучерупчестите мекотели миди Сен Жак (Pecten jacobeus), миди от вида Venerupis spp. и средиземноморски миди (Venus spp.), които се ловят с механични драги в географски подзони 1, 2, 5 и 6;
            
            
               минимални изключения от задължението за разтоварване по отношение на риболовните дейности, насочени към улова на мерлуза (Merluccius merluccius) и барбуня (Mullus spp.), поради прекомерните разходи за обработка на нежелания улов;
            
            
               изключение от задължението за разтоварване за улова на риба, която е увредена от хищници;
            
            
               ангажимент за изпълнението на пилотни проекти във връзка с технически мерки за подобряване на селективността чрез промени в риболовните уреди и/или въвеждане на пространствено-времеви забрани за риболов.
            
            
               Елементите на представената от Франция, Италия и Испания съвместна препоръка за прилагане на задължението за разтоварване спрямо дънните видове, които са определящи за съответните риболовни дейности в западната част на Средиземно море, бяха подложени на оценка от Научния, технически и икономически комитет по рибарство (НТИКР) по време на пленарното му заседание от 4 до 8 юли 2016 г.
                  3
               
            
            
               В заключенията на НТИКР се посочва потенциално високата способност за оцеляване на двучерупчестите мекотели миди Сен Жак, миди от вида Venerupis spp. и средиземноморски миди, които се ловят с механични драги. Независимо от това НТИКР препоръча извършването на специални проучвания, насочени към изготвянето на прогнози за процента на оцеляване при изхвърлянето на двучерупчестите мекотели, които се ловят с механични драги. С оглед на гореизложеното и в съответствие с предложения план за премахване на изхвърлянето на улов държавите членки следва да съберат допълнителни научни доводи за посочените изключения. Представената информация ще бъде подложена на оценка от страна на НТИКР след една година, за да се потвърди прилагането на изключението. В регламента се уточнява, че изключението въз основа на способността за оцеляване по отношение на мидите Сен Жак, мидите от вида Venerupis spp. и средиземноморските миди, които се ловят с механични драги, е валидно само за 2017 г.
            
            
               Във връзка с минималното изключение, в заключенията на НТИКР се посочва, че би било уместно да се представи допълнителна информация, с която да се допълни обосновката на това изключение въз основа на прекомерните разходи за обработка на нежелания улов. НТИКР обаче отбелязва, че съгласно предварителните проучвания предложените минимални изключения са по-ниски от максималния процент на изхвърляне по отношение на мерлуза и барбуня.
            
            
               Въз основа на посочените елементи планът за премахване на изхвърлянето на улов на дънни видове, които са определящи за съответните риболовни дейности в западната част на Средиземно море, може да се счита за първа стъпка към постепенното премахване на изхвърлянето на улов при всички риболовни дейности в Съюза чрез въвеждане на задължението за разтоварване по отношение на улова на видовете, за които има изискване за минимален размер.
            
            
               (2)Съвместна препоръка за план за премахване на изхвърлянето на улов на дънни видове в Адриатическо море (географски подзони 17 и 18 на GFCM).
            
            
               С оглед изпълнението на задължението за разтоварване на регионално равнище в Адриатическо море, на 4 юли 2016 г. Хърватия, Италия и Словения представиха на службите на Европейската комисия съвместна препоръка, изготвена като основа на план за премахване на изхвърлянето на улов.
            
            
               В съответствие с член 18 от Регламент (ЕС) № 1380/2013 предложеният делегиран акт на Комисията се основава на съвместната препоръка, която е разработена и представена от държавите членки с пряк управленски интерес по отношение на риболова на мерлуза, барбуня и обикновен морски език във водите на Адриатическо море. В съвместната препоръка са отразени становищата от 8 юни 2016 г. (реф. № 190/2016) на изпълнителния комитет на Консултативният съвет за Средиземно море (MEDAC).
            
            
               Съвместната препоръка съдържа следните елементи:
            
            
               риболовните дейности, обхванати от плана за премахване на изхвърлянето на улов;
            
            
               изключение от задължението за разтоварване въз основа на високата способност за оцеляване при риболовните дейности, насочени към улова на обикновен морски език (Solea solea) с бим тралoве;
            
            
               минимални изключения от задължението за разтоварване по отношение на риболовните дейности, насочени към улова на мерлуза (Merluccius merluccius) и барбуня (Mullus spp.) и обикновен морски език (Solea solea), поради прекомерните разходи за обработка на нежелания улов;
            
            
               изключение за улова на риба, която е увредена от хищници;
            
            
               ангажимент за изпълнението на пилотни проекти във връзка с технически мерки за подобряване на селективността чрез промени в риболовните уреди и/или въвеждане на пространствено-времеви забрани за риболов.
            
            
               Елементите на представената от Хърватия, Италия и Словения съвместна препоръка за прилагане на задължението за разтоварване спрямо дънните видове, които са определящи за съответните риболовни дейности в Адриатическо море, бяха подложени на оценка от Научния, технически и икономически комитет по рибарство (НТИКР) по време на пленарното му заседание от 4 до 8 юли 2016 г.3
            
         
         
            
               В заключенията на НТИКР се посочва, че няма достатъчно информация, позволяваща да се прецени дали процентът на оцеляване на обикновения морски език, който се лови с бим тралове, може да се счита за висок. Във връзка с това НТИКР препоръча извършването на специални проучвания, насочени към изготвянето на прогнози за процента на оцеляване при изхвърлянето на обикновен морски език, който се лови с бим тралове. С оглед на гореизложеното и в съответствие с предложения план за премахване на изхвърлянето на улов държавите членки следва да съберат допълнителни научни доводи за посочените изключения. Представената информация ще бъде подложена на оценка от страна на НТИКР след една година, за да се потвърди прилагането на изключението. В регламента се уточнява, че изключението въз основа на способността за оцеляване по отношение на обикновения морски език, който се лови с бим тралове, е валидно само за 2017 г.
            
            
               Във връзка с минималното изключение, в заключенията на НТИКР се посочва, че би било уместно да се представи допълнителна информация, с която да се допълни обосновката на това изключение въз основа на прекомерните разходи за обработка на нежелания улов. НТИКР обаче отбелязва, че предложените минимални изключения са по-ниски от максималния процент на изхвърляне по отношение на трите посочени вида.
            
            
               Въз основа на посочените елементи планът за премахване на изхвърлянето на улов на дънни видове, които са определящи за съответните риболовни дейности в Адриатическо море, може да се счита за първа стъпка към постепенното премахване на изхвърлянето на улов при всички риболовни дейности в Съюза чрез въвеждане на задължението за разтоварване по отношение на улова на видовете, за които има изискване за минимален размер.
            
            
               (3)Съвместна препоръка за план за премахване на изхвърлянето на улов на дънни видове в югоизточната част на Средиземно море (географски подзони 15, 16, 19, 20, 22, 23 и 25 на GFCM).
            
            
               С оглед изпълнението на задължението за разтоварване на регионално равнище в югоизточната част на Средиземно море, на 4 юли 2016 г. Кипър, Гърция, Италия и Малта представиха на службите на Европейската комисия съвместна препоръка, изготвена като основа на план за премахване на изхвърлянето на улов.
            
            
               В съответствие с член 18 от Регламент (ЕС) № 1380/2013 предложеният делегиран акт на Комисията се основава на съвместната препоръка, която е разработена и представена от държавите членки с пряк управленски интерес по отношение на улова на мерлуза, барбуня и океанска розова скарида в югоизточната част на Средиземно море. В съвместната препоръка са отразени становищата от 8 юни 2016 г. (реф. № 190/2016) на изпълнителния комитет на Консултативният съвет за Средиземно море (MEDAC).
            
            
               Съвместната препоръка съдържа следните елементи:
            
            
               риболовните дейности, обхванати от плана за премахване на изхвърлянето на улов;
            
            
               минимални изключения от задължението за разтоварване по отношение на риболовните дейности, насочени към улова на мерлуза (Merluccius merluccius), барбуня (Mullus spp.) и океанска розова скарида (Parapenaeus longirostris), поради прекомерните разходи за обработка на нежелания улов;
            
            
               изключение за улова на риба, която е увредена от хищници;
            
            
               ангажимент за изпълнението на пилотни проекти във връзка с технически мерки за подобряване на селективността чрез промени в риболовните уреди и/или въвеждане на пространствено-времеви забрани за риболов.
            
            
               Елементите на представената от Кипър, Гърция, Италия и Малта съвместна препоръка за прилагане на задължението за разтоварване спрямо дънните видове, които са определящи за съответните риболовни дейности в югоизточната част на Средиземно море, бяха подложени на оценка от Научния, технически и икономически комитет по рибарство (НТИКР) по време на пленарното му заседание от 4 до 8 юли 2016 г.3
            
            
               В заключенията на НТИКР се посочва, че би било уместно да се представи допълнителна информация, с която да се допълни обосновката на минималното изключение въз основа на прекомерните разходи за обработка на нежелания улов. НТИКР обаче отбелязва, че предложените минимални изключения са по-ниски от максималния процент на изхвърляне по отношение на трите посочени вида.
            
            
               Въз основа на посочените елементи планът за премахване на изхвърлянето на улов на дънни видове, които са определящи за съответните риболовни дейности в югоизточната част на Средиземно море, може да се счита за първа стъпка към постепенното премахване на изхвърлянето на улов при всички риболовни дейности в 
            
            
               Съюза чрез въвеждане на задължението за разтоварване по отношение на улова на видовете, за които има изискване за минимален размер.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Обобщение на предлаганото действие
            
            
               Основното правно действие се изразява в приемането на мерки, с които да се улесни изпълнението на задължението за разтоварване.
            
            
               В регламента са посочени видовете и риболовните дейности, по отношение на които се прилагат специални мерки, като например минималното изключение.
            
            
               Правно основание
            
         
         
            
               Член 15, параграф 1, буква г), член 15, параграф 6, член 18, параграфи 1 и 3 от Регламент (ЕС) № 1380/2013 и членове 15a и 29a от Регламент (ЕО) № 1967/2006.
            
            
               Принцип на субсидиарност
            
            
               Предложението попада в обхвата на изключителната компетентност на Европейския съюз.
            
            
               Принцип на пропорционалност
            
            
               Предложението попада в обхвата на делегираните правомощия, предоставени на Комисията по силата на член 15, параграф 6 от Регламент (ЕС) № 1380/2013, и не надхвърля необходимото за постигане на целта на тази разпоредба.
            
            
               Избор на инструмент
            
            
               Предлаган инструмент: делегиран регламент на Комисията.
            
            
               Други средства не биха били подходящи поради следната причина: на Комисията са предоставени правомощия за приемането на план за премахване на изхвърлянето на улов посредством делегирани актове. Държавите членки с пряк управленски интерес са представили своята съвместна препоръка. Предвидените в нея мерки, които са включени в настоящото предложение, се основават на най-добрите налични научни становища и отговарят на всички изисквания по член 18, параграф 5 от Регламент (ЕС) № 1380/2013. 
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 20.10.2016 година
            
            
               за установяване на план за премахване на изхвърлянето на улов на някои дънни видове в Средиземно море
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета
                  4
               , и по-специално член 15, параграф 6 от него,
            
            
               като има предвид, че:
            
            
               (1)В Регламент (ЕС) № 1380/2013 е заложена целта за постепенното премахване на изхвърлянето на улов при всички риболовни дейности в Съюза, като се въведе задължение за разтоварване.
            
            
               (2)С член 15, параграф 6 от Регламент (ЕС) № 1380/2013 на Комисията се предоставя правомощието чрез делегирани актове да приема планове за премахване на изхвърлянето на улов за период до три години, които се основават на съвместни препоръки, изготвени от държавите членки след допитване до съответните консултативни съвети.
            
            
               (3)Гърция, Испания, Франция, Хърватия, Италия, Кипър, Малта и Словения имат пряк управленски интерес по отношение на риболова в Средиземно море. След допитване до Консултативния съвет за Средиземно море, на 4 и 7 юли 2016 г. посочените държави членки представиха на Комисията три съвместни препоръки за планове за премахване на изхвърлянето на улов на дънни видове съответно в Адриатическо море, югоизточната част на Средиземно море и западната част на Средиземно море
                  5
               . Получени бяха и становища от съответните научни организации. Съгласно член 18, параграф 3 от Регламент (ЕС) № 1380/2013 в настоящия регламент следва да бъдат включени само мерките от съвместните препоръки, които са съобразени с член 15, параграф 6 от посочения регламент.
            
            
               (4)Във връзка със Средиземно море в член 15 от Регламент (ЕС) № 1380/2013 се установява задължение за разтоварване на целия улов на видовете, спрямо които се прилагат ограничения на улова, както и на улова на видовете, за които има изискване за минимален размер съгласно определението в приложение III към Регламент (ЕО) № 1967/2006 на Съвета
                  6
               . В съответствие с член 15, параграф 1, буква г) от Регламент (ЕС) № 1380/2013 задължението за разтоварване следва да се прилага най-късно от 1 януари 2017 г. по отношение на видовете, които са определящи за съответните риболовни дейности.
            
            
               (5)Предвид вероятността за висок процент на оцеляване на обикновения морски език (Solea solea) в Адриатическо море и двучерупчестите мекотели миди Сен Жак (Pecten jacobeus), миди от вида Venerupis spp. и средиземноморски миди (Venus spp.) в западната част на Средиземно море, в съвместните препоръки се предлага изключение от задължението за разтоварване по отношение на посочените видове, като се вземат предвид характеристиките на риболовните уреди, риболовните практики и екосистемата.
            
         
         
            
               (6)В оценката си
                  7
                Научният, технически и икономически комитет по рибарство (НТИКР) посочва, че са необходими допълнителни проучвания, за да се потвърдят наличните констатации относно високата способност за оцеляване на обикновения морски език, мидите Сен Жак, мидите от вида Venerupis spp. и средиземноморските миди. Предвид липсата на неоспорими доказателства относно процента на оцеляване на посочените видове Комисията е на мнение, че изключението въз основа на способността за оцеляване, разрешено съгласно член 15, параграф 4, буква б) от Регламент (ЕС) № 1380/2013, следва да бъде включено в настоящия регламент за срок само от една година. Съответните държави членки следва да предоставят на Комисията необходимите данни, въз основа на които НТИКР да изготви цялостна оценка на основанията за изключението, а Комисията да преразгледа съответните изключения.
            
            
               (7)Въз основа на представените в съвместната препоръка научни доказателства и прегледа от страна на НТИКР, както и предвид характеристиките на риболовните уреди, големия брой видове, обхванати от всяка риболовна дейност, риболовните модели и особеностите на Средиземно море (напр. преобладаващия дребномащабен риболов), Комисията е на мнение, че за да се избегнат прекомерните разходи за обработка на нежелания улов и в съответствие с член 15, параграф 5, буква в), подточка ii) от Регламент (ЕС) № 1380/2013, е целесъобразно да се установи минимално изключение в съответствие с процентните стойности, предложени в съвместните препоръки, и в границите, посочени в член 15, параграф 5, буква в) от Регламент (ЕС) № 1380/2013.
            
            
               (8)С цел да се осигури подходящ контрол, следва да се установят конкретни изисквания по отношение на съставянето от държавите членки на списъци на корабите, попадащи в обхвата на настоящия регламент.
            
            
               (9)Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху икономическите дейности и планирането на риболовния сезон на корабите на Съюза. В съответствие със съвместните препоръки и предвид графика, установен в член 15, параграф 1 от Регламент (ЕС) № 1380/2013, настоящият регламент следва да се прилага от 1 януари 2017 г.,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
               Изпълнение на задължението за разтоварване
            
            
               Задължението за разтоварване, предвидено в член 15, параграф 1 от Регламент (ЕС) № 1380/2013, се прилага в Средиземно море по отношение на риболовните дейности, посочени в приложението към настоящия регламент.
            
            
               Задължението за разтоварване се прилага по отношение на видовете, посочени в приложението, когато техният улов е бил извършен при риболовни дейности във водите на Съюза или от риболовни кораби на Съюза извън водите на Съюза и във води, които не са под суверенитета или юрисдикцията на трети държави.
            
            
               Член 2
               Определения
            
            
               1. За целите на настоящия регламент се прилагат следните определения:
            
            
               а) „Средиземно море“ означава водите на Средиземно море на изток от 5°36′ з.д.;
            
            
               б) „географски подзони на GFCM“ (географски подзони) означава географските подзони на Генералната комисия по рибарство за Средиземно море (GFCM) съгласно определението в приложение I към Регламент (ЕС) № 1343/2011 на Европейския парламент и на Съвета
                  8
               ;
            
            
               в) „западната част на Средиземно море“ означава географски подзони 1, 2, 5, 6, 7, 8, 9, 10 и 11на GFCM;
            
            
               г) „Адриатическо море“ означава географски подзони 17 и 18 на GFCM;
            
            
               д) „югоизточната част на Средиземно море“ означава географски подзони 15, 16, 19, 20, 22, 23 и 25 на GFCM.
            
            
               Член 3
               Изключение въз основа на способността за оцеляване
            
            
               1.
                     През 2017 г. изключението от задължението за разтоварване съгласно член 15, параграф 4, буква б) от Регламент (ЕС) № 1380/2013 за видовете, които според научните данни са с висок процент на оцеляване, се прилага по отношение на:
            
            
               a) обикновен морски език (Solea solea), който се лови с бим тралове (TBB)
                  9
                в географски подзони 17 и 18;
            
            
               б) миди Сен Жак (Pecten jacobeus), които се ловят с механични драги (HMD) в географски подзони 1, 2, 5 и 6;
            
            
               в) миди от вида Venerupis spp., които се ловят с механични драги (HMD) в географски подзони 1, 2, 5 и 6;
            
         
         
            
               г) средиземноморски миди (Venus spp.), които се ловят с механични драги (HMD) в географски подзони 1, 2, 5 и 6.
            
            
               2.
                     Обикновеният морски език (Solea solea), мидите Сен Жак (Pecten jacobeus), мидите от вида (Venerupis spp.) и средиземноморските миди (Venus spp.), уловени при обстоятелствата, посочени в параграф 1, се освобождават незабавно в зоната, в която те са уловени.
            
            
               3.
                     В срок до 1 май 2017 г. държавите членки с пряк управленски интерес по отношение на риболовните дейности в Средиземно море представят на Комисията допълнителни данни за изхвърлянето на улов освен данните, включени в съвместните препоръки от 4 и 7 юли 2016 г., както и всяка друга полезна научна информация в подкрепа на изключението, предвидено в параграф 1. Не по-късно от месец юли 2017 г. Научният, технически и икономически комитет по рибарство (НТИКР) изготвя оценка на посочените данни и информация. 
            
            
               Член 4
               Минимално изключение
            
            
               Чрез дерогация от член 15, параграф 1 от Регламент ЕС) № 1380/2013 могат да бъдат изхвърляни следните количества от видовете, определящи за съответните риболовни дейности съгласно приложението към настоящия регламент, в съответствие с член 15, параграф 4, буква в) от Регламент (ЕС) № 1380/2013:
            
            
               a) в западната част на Средиземно море (точка 1 от приложението):
            
            
               i) мерлуза (Merluccius merluccius) и барбуня (Mullus spp.): през 2017 г. и 2018 г. не повече от 7 %, а през 2019 г. ― не повече от 6 % от общия годишен улов на тези видове, извършени от кораби, използващи тралове; и
            
            
               ii) мерлуза (Merluccius merluccius) и барбуня (Mullus spp.): не повече от 1 % от общия годишен улов на тези видове, извършени от кораби, използващи хрилни мрежи;
            
            
               б) в Адриатическо море (точка 2 от приложението): 
            
            
               i) мерлуза (Merluccius merluccius) и барбуня (Mullus spp.): през 2017 г. и 2018 г. не повече от 7 %, а през 2019 г. — не повече от 6 % от общия годишен улов на тези видове, извършен от кораби, използващи тралове;
            
            
               ii) мерлуза (Merluccius merluccius) и барбуня (Mullus spp.): не повече от 1 % от общия годишен улов на тези видове, извършен от кораби, използващи хрилни мрежи;
            
            
               iii) мерлуза (Merluccius merluccius) и барбуня (Mullus spp.): не повече от 1 % от общия годишен улов на тези видове, извършен от кораби, използващи бим тралове;
            
            
               iv) обикновен морски език (Solea solea): през 2017 г. и 2018 г. не повече от 3 %, а през 2019 г. — не повече от 2 % от общия годишен улов на този вид, извършен от кораби, използващи тралове; и
            
            
               (v) обикновен морски език (Solea solea): 0 % от общия годишен улов на този вид от кораби, използващи хрилни мрежи;
            
            
               в) в югоизточната част на Средиземно море (точка 3 от приложението):
            
            
               i) мерлуза (Merluccius merluccius) и барбуня (Mullus spp.): през 2017 г. и 2018 г. не повече от 7 %, а през 2019 г. — не повече от 6 % от общия годишен улов на тези видове, извършен от кораби, използващи тралове;
            
            
               ii) мерлуза (Merluccius merluccius) и барбуня (Mullus spp.): не повече от 1 % от общия годишен улов на тези видове, извършен от кораби, използващи хрилни мрежи; и
            
            
               iii) океанска розова скарида (Parapenaeus longirostris): през 2017 г. и 2018 г. не повече от 7 %, а през 2019 г. — не повече от 6 % от общия годишен улов на този вид,  извършен от кораби, използващи тралове.
            
            
               Член 5
               Списък на корабите
            
            
               1.
                     В съответствие с критериите, посочени в приложението, държавите членки определят корабите, които са обвързани със задължението за разтоварване за всяка отделна риболовна дейност.
            
         
         
            
               2.
                     Като използват защитения уебсайт за контрол на Съюза, до 31 декември 2016 г. съответните държави членки представят на Комисията и на останалите държави членки списъци на всички кораби, извършващи риболовни дейности, насочени към улова на мерлуза, барбуня, обикновен морски език и океанска розова скарида. Те подлагат тези списъци на редовно актуализиране.
            
            
               Член 6
               Влизане в сила и прилагане
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Той се прилага от 1 януари 2017 г. до 31 декември 2019 г.
            
            
               Настоящият регламент е задължителен в своята цялост и се прилага пряко в държавите членки.
            
            
            
               Съставено в Брюксел на 20.10.2016 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (
                  ОВ L 354, 28.12.2013 г., стр. 22
                  ).
               
               
                  
                     (2)
                  
                        Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море, за изменение на Регламент (ЕИО) № 2847/93 и за отмяна на Регламент (ЕО) № 1626/94 (
                  ОВ L 409, 30.12.2006 г., стр. 11
                  ). 
               
               
                  
                     (3)
                  
                        Доклади на Научния, технически и икономически комитет по рибарство (НТИКР) — Оценка на съвместните препоръки във връзка със задължението за разтоварване (STECF-16-10). 2016. Служба за публикации на Европейския съюз, Люксембург, EUR XXXX EN, JRC XXXX, стр. XXX. Публикувани 
                  тук
                  .
               
               
                  
                     (4)
                  
                        ОВ L 354, 28.12.2013 г., стр. 22.
               
               
                  
                     (5)
                  
                        i) План за премахване на изхвърлянето на улов на дънни видове в Адриатическо море (географски подзони 17 и 18) — съвместна препоръка на групата на високо равнище ADRIATICA (Хърватия, Италия и Словения); ii) план за премахване на изхвърлянето на улов на дънни видове в югоизточната част на Средиземно море (географски подзони 15, 16, 19, 20, 22, 23 и 25) — съвместна препоръка на групата на високо равнище SUDESTMED (Кипър, Гърция, Италия и Малта), iii) план за премахване на изхвърлянето на улов на дънни видове в западната част на Средиземно море (географски подзони 1, 2, 5, 6, 7, 8, 9, 10 и 11) — съвместна препоръка на групата на високо равнище PESCAMED (Франция, Италия и Испания).
               
               
                  
                     (6)
                  
                        Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море, за изменение на Регламент (ЕИО) № 2847/93 и за отмяна на Регламент (ЕО) № 1626/94 (
                  ОВ L 409, 30.12.2006 г., стр. 11
                  ).
               
               
                  
                     (7)
                  
                        Доклади на Научния, технически и икономически комитет по рибарство (НТИКР) — Оценка на съвместните препоръки във връзка със задължението за разтоварване (STECF-16-10). 2016. Служба за публикации на Европейския съюз, Люксембург, EUR XXXX EN, JRC XXXX, стр. XXX. Публикувани 
                  тук
                  .
               
               
                  
                     (8)
                  
                        Регламент (ЕС) № 1343/2011 на Европейския парламент и на Съвета от 13 декември 2011 г. относно определени разпоредби за риболова в зоната по Споразумението за GFCM (Генералната комисия по рибарство в Средиземно море) и за изменение на Регламент (ЕО) № 1967/2006 на Съвета относно мерките за управление на устойчивата експлоатация на рибните ресурси в Средиземно море (ОВ L 347, 30.12.2011 г., стр. 44).
               
               
                  
                     (9)
                  
                        Кодовете на риболовните уреди, използвани в настоящия регламент, се отнасят до кодовете от приложение XI към Регламент за изпълнение (ЕС) № 404/2011 на Комисията за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството. По отношение на корабите, чиято обща дължина е по-малка от 10 метра, кодовете на риболовните уреди, използвани в таблицата, се отнасят до кодовете по класификацията на риболовните уреди на ФАО.
               
            
      
    ---documentbreak--- 
      
         
         
            
               ПРИЛОЖЕНИЕ
            
            
               1. Западна част на Средиземно море
            
            
                     
                        Код на уреда
                     
                  
                  
                     
                        Риболовен уред
                     
                  
                  
                     
                        Задължение за разтоварване
                     
                  
               
                     
                        OTB, OTT, PTB, TBN, TBS, TB, OT, PT, TX
                     
                  
                  
                     
                        Тралове
                     
                  
                  
                     
                        Мерлуза и барбуня, когато през 2014 г. и 2015 г. общото разтоварено количество от тези видове за един риболовен кораб е над 25 % от общото разтоварено количество от всички видове за същия кораб.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Хрилни мрежи и тристенни хрилни мрежи
                     
                  
                  
                     
                        Мерлуза и барбуня, когато през 2014 г. и 2015 г. общото разтоварено количество от тези видове за един риболовен кораб е над 25 % от общото разтоварено количество от всички видове за същия кораб.
                     
                  
               
                     
                        LL, LLS, LLD, LX, LTL, LHP, LHM
                     
                  
                  
                     
                        Парагади
                     
                  
                  
                     
                        Мерлуза и барбуня, когато през 2014 г. и 2015 г. общото разтоварено количество от тези видове за един риболовен кораб е над 25 % от общото разтоварено количество от всички видове за същия кораб.
                     
                  
               
            
               2. Адриатическо море
            
            
                     
                        Код на уреда
                     
                  
                  
                     
                        Риболовен уред
                     
                  
                  
                     
                        Задължение за разтоварване
                     
                  
               
                     
                        OTB, OTT, PTB, TBN, TBS, TB, OT, PT, TX, TBB
                     
                  
                  
                     
                        Тралове
                     
                  
                  
                     
                        Мерлуза, барбуня и обикновен морски език, когато през 2014 г. и 2015 г. общото разтоварено количество от тези видове за един риболовен кораб е над 25 % от общото разтоварено количество от всички видове за същия кораб.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Хрилни мрежи и тристенни хрилни мрежи
                     
                  
                  
                     
                        Мерлуза, барбуня и обикновен морски език, когато през 2014 г. и 2015 г. общото разтоварено количество от тези видове за един риболовен кораб е над 25 % от общото разтоварено количество от всички видове за същия кораб.
                     
                  
               
            
               3. Югоизточна част на Средиземно море
            
            
                     
                        Код на уреда
                     
                  
                  
                     
                        Риболовен уред
                     
                  
                  
                     
                        Задължение за разтоварване
                     
                  
               
                     
                        OTB, OTT, PTB, TBN, TBS, TB, OT, PT, TX 
                     
                  
                  
                     
                        Тралове
                     
                  
                  
                     
                        Мерлуза, барбуня и океанска розова скарида, когато през 2014 г. и 2015 г. общото разтоварено количество от тези видове за един риболовен кораб е над 25 % от общото разтоварено количество от всички видове за същия кораб.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Хрилни мрежи и тристенни хрилни мрежи
                     
                  
                  
                     
                        Мерлуза и барбуня, когато през 2014 г. и 2015 г. общото разтоварено количество от тези видове за един риболовен кораб е над 25 % от общото разтоварено количество от всички видове за същия кораб.